**Turneringsbestemmelser, generelle**

Laglister inneholdende årsklasse, klubbnavn, lag, kontakt-informasjon, spillernavn og fødsels-år må leveres sekretariatet senest 30 minutter før lagets første kamp (bruk blokkbokstaver eller maskinskrevet).

Det kan føres på nye spillere på laglisten under hele turneringen, så lenge det er ledig plass på listen og maksimalt antall spillere pr. lag på listen ikke overskrides. Stryking av spillere på laglisten er kun tillatt frem til lagets første kamp starter.
Spillerne må benytte skotøy som ikke setter merker eller på annen måte skader underlaget i hallen (fotball-/joggesko uten knotter).

Leggbeskyttere er påbudt.

Farlige/skarpe gjenstander skal fjernes før kamp (smykker, klokker osv.).

De to beste lagene i hver innledende pulje går videre til sluttspill.

Arrangøren holder matchballer.

 **Bruk av gjestespillere**

Turneringen åpner for bruk av gjestespillere i aldersklassene fra 16 år og opp til og med Senior, med maksimum 2 spillere per lag, men merk følgende begrensning angående dispensasjon:
Ifølge NFF Breddereglement paragraf 6-3 tillates det ikke bruk av gjestespillere i turneringer.
Klubbers hjemmehørende krets kan gi dispensasjon for gjestespillere i tilfeller der det kan dokumenteres at klubben ikke har nok spillere til å delta i turnering. En slik dispensasjon kan innvilges med maksimum to spillere til turneringen. Dispensasjonen krever at spillerens klubb har gitt skriftlig tillatelse til dette og at turneringsreglementet åpner for bruk av spillere fra andre klubber.

Tillatelse/dispensasjon fremvises Vintercup-sekretariatet ved ankomst.

Det er en forutsetning at alle spillere er medlem av klubb tilknyttet NFF.

En spiller kan ikke delta for 2 forskjellige klubber.

 **Lag som ikke møter / møter for sent**

Lagene plikter å være klare til kampstart 5 minutter før avspark. Er et lag ikke klart til kampstart, taper laget kampen og resultatet settes til

0–3 (walk-over).

 **Trekking av lag**

Hvis et lag trekkes fra turneringen mens kampene pågår, taper laget alle sine kamper, og resultatene settes til 0-3 (walk-over).

Dette gjelder også for evt. sluttspill-kamper.

 **Oppvarming**

Oppvarming kan foregå bak målene lengst unna inngangen, i korridorer i hallen og på banen før kampen. Det er viktig at baller brukt under oppvarming ikke forstyrrer spillet på banene. På grunn av stor påmelding har vi dessverre sett oss tvunget til å kutte ned på oppvarmingstiden på banen til ca. 3 minutter. Dette slik at flest mulig påmeldte lag får delta.

 **Turneringens jury**

En jury er oppnevnt av arrangøren.

Sammensetning bekjentgjøres ved oppslag i sekretariat ved turneringens start.

Juryen skal behandle alle protester, og dessuten sanksjoner etter utvisninger som medfører karantene i mer enn en kamp.

Den skal også behandle andre saker reist av arrangør/sekretariat.

 **Protester**

Se NFF’s reglement med følgende tillegg:

Eventuelle protester skal leveres skriftlig i turneringens sekretariat av lagleder senest 30 min. etter ferdigspilt kamp. Med protesten skal det medfølge gebyr på kr. 500,- , som returneres hvis protesten tas til følge.

Juryens avgjørelse er endelig og kan ikke appelleres.

 **Premiering**

Det gis premie / pokal til alle fire finalelagene (inkludert tapende semifinalister). Det spilles ikke bronsefinale, tapende semifinalister får begge tredje plass.

Alle lagene i J/G11-12 år klassene får individuelle premier.

 **Barnefotball under 13 år**

Se egne unntak i turneringsreglement.

 **Antall spillere**

Maksimum fem spillere fra hvert lag, medregnet keeper, er på banen samtidig.
Ett lag kan ikke spille med færre enn tre spillere (inkl. keeper). Spillerne må være oppført på laglisten for å delta på kampene. Disse kan byttes ut og inn hele kampen. Innbytte kan skje når som helst under spillets gang, med unntak av keeper som kun kan byttes ved stopp i spillet.
Innbytte må foregå fra innbyttersonen som er tre meter til hver side for midtstreken. Ny spiller kan ikke komme inn før den som skal erstattes har passert sidelinjen i innbyttersonen.

Overårige inntil 1 år eldre er tillatt i aldersgruppen 13-19 år, når tilhørende krets har gitt dispensasjon for dette av særskilte årsaker. I disse klassene kan laget benytte seg av to overårige, men kun en av dem kan spille på banen av gangen.

De som ønsker dette, må søke turneringsledelsen på forhånd, med dokumentasjon fra den krets de tilhører.

Overføring av spillere mellom lag i samme klasse er ikke tillatt (med unntak av keepere). En spiller kan imidlertid delta i flere klasser.

Det blir ikke tatt hensyn i oppsettet til at klubber har med flere lag (m.a.o. klubbens lag i samme klasse må være forberedt på å spille på samme tid).

 **Spilletid**

J/G 11-12 år 2 x 10 min. med 1 min. pause
J/G 13 år , G14 år, J14-15 år 2 x 12 min. med 1 min. pause

G 15 år, G 16 år 2 x 12 min. med 1 min. pause

J 16-17 år 2 x 12 min. med 1 min. pause

G 17-19 år, J 18-19 år 2 x 15 min. med 1 min. pause

Senior M/K (20+ ) 2 x 15 min. med 1 min. pause

I semifinaler og finaler er det pause på 3 min.

Det er individuell tidtaking på hver bane. Dette innebærer at det kan være problem å skille mellom pause-/sluttsignal på de forskjellige banene. Vi oppfordrer alle til å sjekke nedtellingsklokka på banen slik at dere ikke stopper å spille før omgangene er over.

 **Spilleavvikling**

Klassen G/J 11-12 år spiller enkel serie uten sluttspill. Øvrige klasser spiller innledende serie før sluttspill, og lagenes rekkefølge bestemmes slik:

Innledende kamper

1 Antall poeng (3 – 1 – 0)

2 Målforskjell

3 Flest scorede mål

4 Innbyrdes oppgjør

5 Loddtrekning

Sluttspillkamper

Disse spilles som cup, og ved uavgjort etter full tid spilles 1 x 5 min. ekstraomgang etter prinsippet første målet vinner. Er det fortsatt uavgjort, kåres vinneren slik:

I klassene J13, J14-15, G13, G14 år vinner det laget som har flest cornere i hele kampen. Står det fortsatt uavgjort avgjøres kampen ved loddtrekning.

I de øvrige klassene avgjøres det ved straffespark. Først tre straffer til hvert lag, siden en og en til det er kåret en vinner.

 **Spillets begynnelse**

Hjemmelaget begynner med ballen og starter spillet på banehalvdelen nærmest inngangssiden.

 **Straffesparkfeltet**

Straffesparkfeltet følger den heltrukne 6-meterslinjen på håndball-banen.
Straffesparkmerket er rett foran mål, 6 meter ut fra målstrek, ved bruk av 5er mål.

 **Frispark / Innspark / Målkast / Avspark**

Innkast erstattes med innspark. Målspark (hvis hele ballen går ut over dødlinjen utenfor mål) erstattes med målkast.

Det kan ikke gjøres mål direkte i motstanders mål fra avspark, innspark, eller målkast. Ved feil, tildeles motstanders keeper målkast.

Keeper kan ikke ta ballen med hendene ved bevisst tilbakespill fra medspiller. Dette gjelder også fra innspark. I så fall tildeles motstander indirekte frispark fra nærmeste sted på 6-meterslinjen.

For klassen J/G 11-12 år gis veiledning og målkast fra keeper ved første gangs tilfelle. Ved gjentatte feil, tildeles motstander direkte frispark fra midtlinjen.

Motspillerne må være minst fem meter fra ball ved avspark/innspark/frispark/hjørnespark. Om dette ikke overholdes, skal spiller som står for nære gis advarsel. Ved målkast skal kun keeper eller dennes medspillere befinne seg i straffesparkfelt ved igangsetting. Ønsker keeper en rask igangsetting, tillates dette selv om motspiller er på vei ut av straffefeltet og ikke hindrer igangsetting.

Hvis et lag drøyer mer enn fire sekunder med å ta frispark/innspark, skal motstanderen tildeles innsparket/frisparket.

I tillegg til de forseelser som i henhold til de vanlige spillereglene skal straffes med et direkte frispark, dømmes det direkte frispark for:

Glidetakling for å nå ballen – enten vedkommende treffer ballen eller ikke.

Indirekte frispark dømmes som vanlig med unntak av de ovennevnte situasjonene og med tillegg av 4-sekundersregelen.

Indirekte frispark skal tas fra det nærmeste punkt på 6-meterslinjen dersom forseelsen finner sted innenfor straffesparkfeltet.

 **Utvisning / Rødt kort**

Ved en eventuell utvisning av aktiv spiller på banen, skal den utviste spilleren forlate banen, og kan ikke komme inn i kampen igjen. Vedkommende kan heller ikke oppholde seg på innbytterbenken.
Laget kan derimot sette inn en ny spiller tre minutter etter at spillet har blitt satt i gang igjen.

Får samme spiller 2 gule kort i samme kamp, regnes det som rødt kort og utvisning.
Utvisning av reserver/lagledelse følger vanlige spilleregler.

Tidsbestemt utvisning for gult kort benyttes ikke.

Skulle et lag ha utvist tre spillere eller flere samtidig, må man vente med lagstraffen slik at man ikke har færre enn tre spillere på banen.

Utvisning av enhver type medfører automatisk minimum 1 kamps karantene. Spiller soner karantene i sin første kamp etter at utvisning er gitt.

Utvisning som skal føre til mer enn -1- kamps karantene, behandles av Turneringsjuryen. Dommer fyller her ut en utvisningsrapport så fort det lar seg gjøre.

 **Straffespark**

Tas fra tidligere beskrevet straffesparkmerke. Alle spillere, unntatt den som tar sparket, må være bak eller på høyde med, og minst fem meter fra straffesparkmerke.
Keeper skal stå på mållinjen inntil straffespark er tatt.
Straffespark som er dømt rett før full tid (i ordinær omgang eller ekstra omgang) tas til tross for at kamptid utløper. Kun ett evt. returspark (ved retur fra målstenger) etter straffespark er da tillatt, men ikke av den som tar straffesparket.

 **Keeper**

Keeper kan kun ta ballen i hendene innenfor eget straffesparkfelt.

Keeper kan etter redning med hendene velge å enten kaste eller sparke ut fra straffefeltet, men ikke direkte i motstanders mål. I slike tilfelle vil mål bare bli godkjent hvis ballen er berørt av en annen spiller før den går i motstanders mål.
Ved feil, blir motstanderlaget tildelt målkast fra eget mål.

 **Ballen er ute av spill**

Ballen er ute av spill når den treffer taket. Spillet gjenopptas ved dropp

rett under treffpunktet til det laget som sist berørte ball før treff.
Er treffpunktet innenfor straffesparkfeltet, gjenopptas spillet med dropp til keeper innenfor sitt straffesparkfelt. Treffer ballen taket på vei over mål-linja, gjenopptas spillet med målkast.

 **Offside**

Offsidereglene brukes ikke.

 **Unntak for J/G 11-12 år**

Indirekte frispark erstattes med direkte frispark.

Gule og rød kort benyttes ikke.

Dommer skal veilede, og evt. gi tilsnakk ved gjentatte overtredelser.
NFF’s regler i barnefotballen for pressfri sone ved målspark/målkast, og å sette inn 1 ekstra spiller på laget som ligger under, når differanse på lagene er mer enn 3 mål, gjelder.
Det er trener/lagleders ansvar å følge opp dette.

Fair Play betyr at høyt press skal unngås ved all igangsetting fra keeper.

Forøvrig gjelder NFFs regler for fotball på små baner.

Gjeldende fra 01.01.2024